Республика Адыгея - Зызэхащагъэр илъэс 298-рэ хъугъэ\n— ЦIыфхэм яфитыныгъэ ыкIи ящынэгъончъагъэ къэухъумэгъэным, республикэм общественнэ рэхьатныгъэ илъыным прокуратурэм иIахьышIу хэлъ. АщкIэ инэу тышъуфэраз, — къыIуагъ КъумпIыл Мурат къэзэрэугъоигъэхэм закъыфигъазэзэ. — Прокуратурэмрэ республикэм икъэралыгъо хэбзэ къулыкъухэмрэ яIо зэхэлъэу Iоф зэрэзэдашIэрэм ишIуагъэкIэ пшъэрылъыбэхэр зэшIохыгъэ мэхъух. БлэкIыгъэ илъэсым изэфэхьысыжьхэм закъыфэбгъазэмэ, шъолъырым щыпсэурэ нэбгырэ мини 8,5-м ехъумэ яфитыныгъэхэр ухъумагъэхэ хъугъэ, IофшIэкIо 933-мэ яфитыныгъэхэр зэтырагъэуцожьыгъэх, лэжьапкIэм ылъэныкъокIэ щыIэгъэ чIыфэу сомэ миллион 48,5-рэ хъурэр афызэкIагъэкIожьыгъ. Джащ фэдэу шэпхъэ гъэнэфагъэхэм адиштэу цIыфхэм коммунальнэ фэIо-фашIэхэр афэгъэцэкIэгъэнхэм, предпринимательхэм яфитыныгъэхэр къэухъумэгъэнхэм, бизнесым ылъэныкъокIэ щыIэ административнэ пэрыохъур нахь макIэ шIыгъэным прокурорхэм анаIэ тырагъэтыгъ. Мэхьанэшхо зиIагъэхэм ащыщ къолъхьэ тын-Iыхыным пэшIуекIогъэныр. Ныбджэгъу лъапIэхэр, шъуимэфэкIыкIэ джыри зэ сышъуфэгушIо, псауныгъэ пытэ шъуиIэнэу, шIоу щыIэр зэкIэ къыжъудэхъунэу сышъуфэлъаIо.\nРеспубликэ прокуратурэм Iоф щызышIэрэ нэбгырэ заулэмэ «АР-м изаслуженнэ юрист» зыфиIорэ щытхъуцIэр, АР-м и ЛIышъхьэ ирэзэныгъэ тхылъхэр афагъэшъошагъэх. Мыхэм зэкIэми КъумпIыл Мурат афэгушIуагъ, къалэжьыгъэхэр аритыжьыгъэх.\nРеспубликэм ипрокурорэу Игорь Шевченкэм гущыIэр зештэм иIофшIэгъухэм, анахьэу къулыкъум иветеранхэм, къафэгушIуагъ. Къыпэрэ илъэсхэм афэдэу къэралыгъом, цIыфхэм яфитыныгъэхэр къэухъумэгъэнхэм, хэбзэгъэуцугъэм къыгъэнэфэрэ лъэныкъо пстэури шIокI имыIэу гъэцэкIэгъэнхэм, УФ-м и Президентэу Владимир Путинымрэ Урысыем и Генеральнэ прокурорэу Юрий Чайкэрэ пшъэрылъэу къагъэуцугъэхэр зэрифэшъуашэу зэшIохыгъэнхэм анахьэу анаIэ зэрэтырагъэтыгъэр къыхигъэщыгъ. Джащ фэдэу къолъхьэ тын-Iыхыным пэшIуекIогъэныр, IофшIэным ылъэныкъокIэ цIыфхэм, предпринимательхэм яфитыныгъэхэр къэухъумэгъэнхэр, ищыкIагъэ хъумэ зэтегъэуцожьыгъэнхэр, лъэпкъ проектхэр зэрагъэцакIэрэм пытагъэ хэлъэу лъыплъэгъэныр пшъэрылъ шъхьаIэу щытых. ТапэкIи мы IофшIэныр зэрэлъагъэкIотэщтыр, къяуалIэхэрэм хэбзэгъэуцугъэм диштэу IэпыIэгъу зэрафэхъущтхэр прокурорым къыIуагъ.